Først ut av finaleuken: – Hodet mitt stoppet opp
Bahare Viken (30) forvekslet to tall i gårdsboken med hverandre. Det kostet henne en potensiell semifinale.  – Jeg var lei meg, men samtidig ikke. Det var veldig rart. Jeg tror at jeg har grått så mye der inne at jeg ikke hadde noe mer igjen, sier Bahare Viken om tapet. Den første finaleukeoppgaven gikk i gang rett etter søndagens tvekamp. Kun to deltagere gikk videre til gårdskonkurransene etter hestesko-konkurransen.  De gjenværende måtte ut i den avgjørende hinderløypen. Der gikk det ikke veien for Viken, som tapte etter et utslagsspørsmål mot Cato Zahl Pedersen (65). Viken var overbevist om at svaret hun ga, var korrekt. – Det var rart, fordi hodet mitt stoppet opp litt. Jeg begynte å tenke over det jeg hadde lest i gårdsboken og lurte på om det var feil i fasiten? Men jeg hadde forvekslet to tall, sier hun.  TV 2 har gjort en stor endring i årets hinderløype. Nå er det nemlig to måter å vinne på – enten ved hurtighet eller kunnskap. Deltagerne som brukte robåt eller svømte, som Unni Askeland (61), slapp å gjennomføre hinderløypen. 30-åringen hadde planlagt å velge robåten på grunn av vannskrekk, men ble bekymret for at hun ville angre på beslutningen. – Jeg tror ikke jeg har utfordret meg selv nok i vann til å bli trygg, men det har ikke skjedd noen dramatiske hendelser, så jeg lurer litt på hvor det kommer fra.  Da de gjenværende deltagerne returnerer til gården etter hinderløypen, reagerer Emilie Voe Nereng (28) da ikke Viken er til stede. – Nei, fy faen. Sorry, men det der er jo bare helt utrolig. Jeg blir ekstremt sjokkert over å se det lyse, blonde håret til Unni (Askeland, journ.anm.) vandre inn på gården. Jeg vet ikke hva jeg skal tenke. Det irriterer meg, sier hun i tirsdagens episode.  Til VG forklarer hun at reaksjonen hennes var farget at hun ønsket Viken tilbake.  – Jeg syntes hun hadde stått på som rakker’n siden dag én på gården og hadde fortjent å gå til gårdskonkurransene. Sondre, Sander og Cato overrasket meg ikke, de er gode i alt de gjør. Men Unni i hinderløypa? Det er klart jeg var overrasket. Viken sier hun hadde reagert likt dersom situasjonen var omvendt.  – Det er en følelse av en slags urettferdighet, men også fordi vi sto hverandre så nær og var hverandres trygghet på mange måter, og så mistet man plutselig det.  – Synes du det var urettferdig at du røk i stedet for Askeland?  – Ja, men en ting er arbeidsinnsats, men også motivasjon. Jeg følte det var det samme for henne om hun var der eller ikke. På en måte føles det urettferdig, men på en annen måte tror jeg også hun fikk mer motivasjon etter å ha vunnet konkurransen. Viken oppsummerer sin tid på gården som lærerik og overraskende utfordrende.  – Jeg hadde kanskje en litt for naiv innstilling i forkant av innspilling. Jeg har aldri kranglet med venner, så det kom veldig overraskende, sier hun og fortsetter:  – Jeg har heller aldri vært så personlig på TV før, og i rollen som nyhetsjournalist, har jeg vært veldig tilbaketrukken. Så dette har vært en helt ny og uvant opplevelse for meg.  Se Cristian Brennhovd smelle mot Viken tidligere i sesongen: Etter deltagelsen tok det lang tid før hun tilpasset seg hverdagen igjen – spesielt med tanke på at hun hadde sagt opp jobben som journalist i NRK. – Jeg hadde noen prosjekter på det tidspunktet, men jeg hadde ikke landet min egen jobbhverdag og jeg visste ikke hva fremtiden skulle bringe, sier hun.  – Har reality gitt mersmak? – Både ja og nei. Jeg tror jeg har hatt veldig godt av opplevelsen, men samtidig frister det ikke like mye å være med på noe som er like konfliktbasert og personlighetsdrevet, sier hun og fortsetter: – Det kan hende jeg sier noe annet om en måned, når jeg har fått det litt på avstand. Men jeg vil nok heller være med på noe hvor jeg kjenner mer på det konkurranseinstinktet jeg har.  Hvem som stikker av med seieren i årets sesong av «Farmen kjendis», avgjøres søndag kveld. 
Bahare Viken ble slått ut før konkurransen om en semifinale startet.  Cato Zahl Pedersen vant utslagsspørsmålet mot Viken, og skal delta i gårdskonkurransene onsdag kveld.  Emilie Voe Nereng var overrasket og irritert da hun så at ikke Viken kom tilbake fra hinderløypen. Hun sier til VG at reaksjonen hennes var farget av at hun ønsket venninnen tilbake på gården.  Vinneren av årets «Farmen kjendis» kåres søndag kveld.